Line Barfod (EL), 2003-11-21:
Vi står, som det jo også tydeligt er fremgået af debatten her, med endnu et forslag i en lang række af forslag fra regeringen og Dansk Folkeparti, der forringer vilkårene for dem, der har mindst i dette samfund.
Man henter bl.a. 11 mio. kr. ved forslaget om at ændre reguleringen ved beregningen af boligstøtten.
Der er ingen tvivl om, at det vil ramme de økonomisk dårligst stillede pensionister, som det også fremgår af høringssvarene fra Ældre Sagen, ligesom forslaget samlet set rammer dem, der har allermindst, både pensionister, førtidspensionister, kontanthjælpsmodtagere og dagpengemodtagere.
200.000 fattige børn i Danmark er altså ganske mange, og man ønsker nu, at de skal have det endnu dårligere ved at skære på boligstøtten.
Ligesom regeringen klart har ønsket at tage fra dem, der har mindst, med alle de mange forslag, der har været, så har det også været en deprimerende oplevelse at følge regeringens korstog mod lejerne, som denne besparelse også er et led i.
I de senere år er der sket alvorlige forringelser for hele boligstøttesystemet, og forslaget her fortsætter udhulingen.
Høringssvarene fastslår alle entydigt, at det er forringelser for dem med de laveste indkomster.
Det er de sidste fornøjelser, som regeringen nu skal vriste fra de fattigste af pensionisterne, førtidspensionisterne, de fattigste familier og kontanthjælpsmodtagerne.
Boligselskabernes Landsforening foreslår, at man i stedet skulle vente med at ændre på området og så overlade det til den meget omtalte Velfærdskommission at kigge på boligstøttereglerne i sammenhæng med, at man ser på velfærdsordningerne i det hele taget.
Man kan jo også, som vi også fremdrog i debatten med Dansk Folkepartis ordfører, undre sig over, hvordan Dansk Folkeparti kan blive ved med på den ene side at sige, at man slås for pensionisterne og dem, der har mindst, og på den anden side så blive ved med at stille sig bag regeringens konsekvente politik med hensyn til at flå dem, der har mindst i samfundet.
Hvad hjælper det, at man har kreeret en ældrecheck, når partiet samtidig konstant stemmer for udhulinger og justeringer og besparelser, der rammer de selv samme mennesker.
Det fremtræder hyklerisk, dobbeltmoralsk og som vælgerbedrag, men hr. Kristian Thulesen Dahl har jo selv sagt, hvad det drejer sig om.
Enhedslisten vil i forhold til den del af forslaget, der handler om rentesatsen for boligstøttelånene,
fremsætte det forslag, som Danmark Lejerforening er kommet med, at man sætter en maksimumssats på f.eks. 4 pct. Der kan ske meget i verden lige pludselig, og renten kan pludselig stige voldsomt.
Og så er det altså ikke rimeligt, at folk, der har optaget et lån på nogle bestemte vilkår med nogle bestemte forudsætninger, pludselig kan opleve, at renten kan stige til noget meget højt.
Vi vil også stille spørgsmål om, hvad virkningen af det her for den enkelte er, og håber, at det kommer frem under udvalgsarbejdet. Som det nok klart er fremgået, er Enhedslisten imod det her forslag.
Men at skære på boligstøtten, samtidig med at huslejerne stiger, og samtidig med at man giver skattelettelser til allerrigeste i dette land, er simpelt hen så modbydeligt, at vi ikke vil være med til det.